b'\n_START_ARTICLE_\nMatej Krajnc\n_START_SECTION_\n\xc5\xbdivljenje in delo\n_START_PARAGRAPH_\nOsnovno \xc5\xa1olo in gimnazijo je kon\xc4\x8dal v Celju. Leta 1981 je pri\xc4\x8del s pisanjem, leta 1984 z objavljanjem pesmi in kratke proze in leta 1988 izdal prvo pesni\xc5\xa1ko zbirko. Diplomiral je leta 2007, na Oddelku za primerjalno knji\xc5\xbeevnost in literarno teorijo na Filozofski fakulteti v Ljubljani. Tam je leta 2014 tudi magistriral s tezo Uglasbena poezija na primeru rocka. Danes \xc5\xbeivi in ustvarja v Ljubljani in Celju. _NEWLINE_Leta 1990 je v okviru literarnih sre\xc4\x8danj Ro\xc5\xa1evi dnevi v Celju prejel prvo nagrado za kratko prozo. Leta 1992 je zmagal na republi\xc5\xa1kem nate\xc4\x8daju mladih literatov kot najbolj\xc5\xa1i pesnik po izboru selektorja Ferija Lain\xc5\xa1\xc4\x8dka, leta 1994 pa prejel tudi prvo nagrado za sonetni venec na temo AIDS. Med letoma 1999 in 2005 je deloval kot honorarni sodelavec glasbene redakcije Vala 202, leta 2001 pa postal sodelavec Radia \xc5\xa0tudent, kjer je vodil samostojno oddajo. Od leta 2002 je \xc4\x8dlan Dru\xc5\xa1tva slovenskih pisateljev, od leta 2006 \xc4\x8dlan Dru\xc5\xa1tva slovenskih knji\xc5\xbeevnih prevajalcev, od 2017 pa tudi \xc4\x8dlan slovenskega centra PEN in MIRA, \xc5\xbeenskega odbora slovenskega centra PEN. Do leta 2017 je izdal devetintrideset pesni\xc5\xa1kih zbirk, od leta 2003 pa redno objavlja tudi prozo, je avtor \xc5\xa1tevilnih proznih del in knji\xc5\xbenih prevodov kot samostojni prevajalec ali soprevajalec. Od 1992 se ukvarja s kantavtorstvom, pri \xc4\x8demer zdru\xc5\xbeuje poezijo in glasbo, kot npr. Bob Dylan, Tom Waits, Leonard Cohen, in v Sloveniji Jani Kova\xc4\x8di\xc4\x8d, Toma\xc5\xbe Pengov, Marko Brecelj. Objavil je 160 plo\xc5\xa1\xc4\x8d.\n_START_SECTION_\nTrilogija Planet lutk\n_START_PARAGRAPH_\nTrilogijo Planet lutk sestavljajo dela: Ugrabljeni kralj, Marionete napadajo in Veliki turnir. Dela so kraj\xc5\xa1i sodobni mladinski romani. Knji\xc5\xbeevni junaki se zavzemajo za prevlado dobrega nad zlim in do\xc5\xbeivijo pustolov\xc5\xa1\xc4\x8dino med iskanjem ukradene lastnine.'